钦定古今图书集成/理学汇编/学行典/第187卷 > 易延庆
## 钦定古今图书集成/理学汇编/学行典/第187卷 > 易延庆

按《宋史孝义传》：“易延庆，字馀庆，筠州上高人。父赟，以
勇力仕南唐，至雄州刺史。延庆幼聪慧，涉猎经史。尢
长声律，以父荫为奉礼郎。显德四年，周师克淮南，赟
归朝，授道州刺史。延庆亦授大名府兵曹参军。后为
大理评事，知临淮县。乾德末，赟卒，葬临淮。延庆居丧
摧毁，庐于墓侧，手植松柏数百本，旦出守墓，夕归侍”
母。紫芝生于墓之西北。数年，又生玉芝十八茎。本州
将表其事，延庆恳辞。或画其芝来京师，朝士多为诗
赋，称其孝感。服阕，延庆以母老，称疾不就官。母卒，从
槁殡数年。延庆出为大理寺丞，尝司《建安市征》，及母
葬有期，私归营葬，掩圹而返。知军扈继昇言其擅，去
职，坐免所居官，复庐墓侧数年。母平生嗜栗，延庆树二栗树墓侧，二树连理。苏易简、朱台符为赞美之。后
知端州，卒。子纶，大中祥符元年进士及第。